**Valmieras novada pašvaldības 2022. gada budžeta izpildes skaidrojums**

Valmiera

2022. gada 3. februārī Valmieras novada pašvaldības (turpmāk – Pašvaldība) dome apstiprināja Saistošos noteikumus Nr. 37 „Par Valmieras novada pašvaldības 2022. gada budžetu”. Lai precizētu pašvaldības budžeta ieņēmumus un izdevumus atbilstoši Pašvaldības izstrādātajiem metodiskajiem noteikumiem, Pašvaldības dome pārskata gada 26. maijā, 28. jūlijā, 29. septembrī, 29. decembrī un 2023. gada 30. martā apstiprinājusi saistošos noteikumus par grozījumiem Pašvaldības 2022. gada budžetā.

Pašvaldības budžets sastāv no pamatbudžeta un ziedojumu un dāvinājumu budžeta līdzekļiem, kas tiek veidoti pēc naudas plūsmas principa un sastādīti, pamatojoties uz LR Ministru kabineta (turpmāk – MK) noteikumiem par funkcionālo kategoriju uzskaiti un Valmieras novada pašvaldības rīkojumu „Par budžeta ieņēmumu, izdevumu un finansēšanas klasifikāciju”.

Budžeta izpildes pārskatā 2022. gada 12 mēnešos (turpmāk - pārskata periods) ir iekļauti visi Pašvaldības iestāžu un struktūrvienību ieņēmumi un izdevumi. Budžeta izpildes rādītāji salīdzināti ar budžeta plānu pārskata periodam.

Kopš 2022. gada 24. februāra notiek kara darbība Ukrainā, kas ir nesusi globālas ekonomiskās pārmaiņas visā pasaulē, tostarp Latvijā, ietekmējot arī Pašvaldībai veicamās funkcijas un budžetu.

 Pašvaldības budžeta pārskata perioda kopējie ieņēmumi[[1]](#footnote-1) ir 98 535 417 *euro*. No kopējiem pārskata perioda ieņēmumiem 98 498 179 *euro* (99,96 procenti) ir pamatbudžeta ieņēmumi un 37 238 *euro* (0,04 procenti) - ziedojuma un dāvinājuma budžeta ieņēmumi.

1. **Pamatbudžets**
	1. **Ieņēmumi**

Pašvaldības pamatbudžeta ieņēmumus veido nodokļu un nenodokļu ieņēmumi, maksas pakalpojumi un citi pašu ieņēmumi, ārvalstu finanšu palīdzības līdzekļi, transferti no citiem budžetiem (citu pašvaldību, valsts, ES struktūrfondu, citu finanšu instrumentu un valsts budžeta finansējuma daļa projektu īstenošanai), kā arī starpība starp līdzekļu atlikumu gada sākumā un beigās un saņemto un atmaksāto aizņēmumu starpība.

2022. gada ieņēmumu plāns izpildīts 99,36 procentu apmērā. Ieņēmumu plāna izpilde tabulā Nr.1.1.1. un ieņēmumu struktūra attēlā Nr.1.1.1.

*Tabula Nr.1.1.1.* Pašvaldības ieņēmumu struktūra un plāna izpilde 2022. gada janvārī-decembrī.

|  |  |
| --- | --- |
| Rādītājs | 2022. gada 12 mēneši |
| plāns,EUR | izpilde,EUR | ieņēmumu struktūra, % | plāna izpilde,EUR | gada plāna izpilde, % |
| Iedzīvotāju ienākuma nodoklis | 40 427 852 | 41 747 711 | 42.38 | 1 319 859 | 103 |
| Nekustamā īpašuma nodoklis par zemi | 2 553 941 | 1 986 166 | 2.02 | -567 775 | 78 |
| Nekustamā īpašuma nodoklis par ēkām | 991 195 | 1 510 113 | 1.53 | 518 918 | 152 |
| Nekustamā īpašuma nodoklis par mājokli | 491 777 | 618 837 | 0.63 | 127 060 | 126 |
| Azartspēļu nodoklis | 21 550 | 28 298 | 0.03 | 6 748 | 131 |
| Dabas resursu nodoklis | 130 000 | 155 639 | 0.16 | 25 639 | 120 |
| Nenodokļu ieņēmumi | 3 246 889 | 2 668 889 | 2.71 | -578 000 | 82 |
| Maksas pakalpojumi, citi pašu ieņēmumi | 5 248 782 | 5 312 124 | 5.39 | 63 342 | 101 |
| Ārvalstu finanšu palīdzība | 260 172 | 250 634 | 0.25 | -9 538 | 96 |
| Transferti | 45 757 613 | 44 219 768 | 44.90 | -1 537 845 | 97 |
| **KOPĀ:** | **99 129 771** | **98 498 179** | **100.0** | **-631 592** | **99.36** |

**Pašvaldības pamatbudžeta ieņēmumu struktūra 2022. gadā (*euro* un %)**

*Attēls Nr. 1.1.1.* Pašvaldības ieņēmumu struktūra 2022. gada janvārī – decembrī

**Nodokļu ieņēmumi**

Nodokļu ieņēmumi 2022. gadā Pašvaldības pamatbudžetā bija otrs lielākais ieņēmumu avots, un tas sastādīja 43,76 % no visiem pamatbudžeta ieņēmumiem.

Nodokļu ieņēmumi 2022. gadā pamatbudžetā ieskaitīti 46 miljonu *euro* apmērā, kas ir par 1,43 miljoniem *euro* jeb par 3,1 procentu vairāk nekā plānots.

**Pašvaldības nodokļu ieņēmumu struktūra 2022. gadā (%)**

Attēls Nr. 1.1.2. Pašvaldības nodokļu ieņēmumu struktūra 2022. gadā (%)

Lielāko nodokļu ieņēmumu daļu veido Iedzīvotāju ienākuma nodoklis (turpmāk – IIN), kas sastāda 90,66 procentu no visiem nodokļu ieņēmumiem.

IIN ieņēmumi 2022. gadā sastāda 41,75 miljonus *euro*, kas ir par 1,32 miljoniem *euro* vairāk nekā plānots. IIN ieņēmumus ietekmē Valmieras novadā deklarēto tautsaimniecībā nodarbināto skaits, darba samaksa, kā arī ar iedzīvotāju ienākuma nodokli neapliekamā minimuma apmērs, nodokļa atvieglojumi.

Saskaņā ar likumu „Par valsts budžetu 2022. gadam” iedzīvotāju ienākuma nodokļa procentuālais sadalījums starp pašvaldību un valsts pamatbudžetiem noteikts attiecīgi 80% un 20% apmērā tāpat kā iepriekšējā periodā un IIN prognozēto ieņēmumu procentuālais sadalījums pa ceturkšņiem tiek noteikts šādā apmērā: I ceturksnī - 22%, II ceturksnī - 24%, III ceturksnī - 26%, IV ceturksnī - 28%.

Likumā “Par nekustamā īpašuma nodokli” 2022. gadā noteiktās nodokļa likmes nemainās - zemei, ēkām, inženierbūvēm – 1,5% apmērā un mājokļiem – 0,2%, 0,4% un 0,6% apmērā atkarībā no kadastrālās vērtības uz 2022. gada 1. janvāri. Par dzīvojamo platību, kuras īpašnieks ir komersants, piemērojama 1,5% likme no kadastrālās vērtības.

Valmieras novadā 2022. gadā tika piemērotas likumā noteiktās nodokļa likmes:

1. par fizisku personu īpašumā esošo mājokli piemērota nodokļa likme 0,2% apmērā no kadastrālās vērtības;
2. par juridisku personu īpašumā esošo mājokli piemērota nodokļa likme 1,5% apmērā no kadastrālās vērtības, izņemot likumā noteikto – ja īres līgums ir reģistrēts Zemesgrāmatā, piemērota nodokļa likme 0,2% apmērā no kadastrālās vērtības;
3. par zemi - nodokļa likme 1,5% apmērā no kadastrālās vērtības.

Lai veicinātu teritorijas sakārtošanu, Valmieras novadā tika turpināts piemērot NĪN likmes 3% apmērā no augstākās (ēkas vai zemes) kadastrālās vērtības par vidi degradējošām, sagruvušām vai cilvēku drošību apdraudošām būvēm. 2022. gadā paaugstinātu NĪN likmi Valmieras novadā piemēroja 55 objektiem: Valmieras pilsētas teritorijā – 43 objektiem, Burtnieku apvienības teritorijā – 7 objektiem, bet Kocēnu apvienības teritorijā – 5 objektiem.

Valmieras novadā NĪN maksātāji kopā bija 25 997 fiziskās un 1 162 juridiskās personas.

Saskaņā ar Pašvaldības saistošo noteikumu nosacījumiem, 2022. gadā Valmieras novadā NĪN atvieglojumus piemēroja:

1. fiziskām personām: personām ar I un II grupas invaliditāti, ģimenēm, kuru aprūpē ir bērns ar invaliditāti, vientuļajiem pensionāriem, pensionāriem, kuri vecāki par 70 gadiem, Černobiļas AES avārijas seku likvidācijas dalībniekiem;
2. saimnieciskās darbības veicējiem: par vasaras kafejnīcām, rūpnieciskās ražošanas ēkām, viesnīcām, telpu grupām, kurās tiek veikta regulāra filmu publiska demonstrēšana, nodokļa maksātājiem, kas savu saimniecisko darbību veic Pašvaldības izglītības iestāžu telpās, veicot izglītojamo komplekso ēdināšanu, kā arī pansionāta telpās, veicot pansionāta iemītnieku komplekso ēdināšanu, uzņēmumiem par jaunuzceltām ēkām vai būves pārbūvi, Pašvaldības kapitālsabiedrībām par īpašumā dzīvojamiem objektiem un nodokļa maksātājam par Pašvaldībai piederošu nekustamo īpašumu, kas tiek izmantots atbilstoši ERAF Specifiskā atbalsta mērķa 5.6.2. "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" ietvaros īstenojamam projektam Nr. 5.6.2.0/19/I/015 "Industriālo teritoriju attīstība Valmierā- 1. kārta".

Valmieras novadā 2022. gadā tika piemēroti arī NĪN atvieglojumi atsevišķām nodokļu maksātāju kategorijām saistībā ar Covid-19 ārkārtējo situāciju valstī. Atbalstāmās nozares bija ēdināšanas, viesnīcu, skaistumkopšanas pakalpojumu sniegšanas un pasažieru pārvadājumu nozares, kā arī tirdzniecības centra virs 10 000 m2 darbība.

2022. gadā piemēroti NĪN atvieglojumi, pamatojoties uz likumu “Par nekustamā īpašuma nodokli”:

* politiski represētajām personām 50% apmērā – kopā 14,8 tūkstoši *euro*;
* daudzbērnu ģimenēm 50% apmērā – kopā 23,6 tūkstoši *euro*;
* personām, kurām piešķirts maznodrošinātas personas (ģimenes) statuss, 50 % apmērā (mājoklis, zeme) – kopā 200 *euro*.
* personām, kurām piešķirts trūcīgās personas (ģimenes) statuss, 90 % apmērā (mājoklis, zeme) – kopā 5,6 tūkstoši *euro*.

2022. gadā NĪN atvieglojumi saskaņā ar saistošajiem noteikumiem piemēroti 98,4 tūkstoši *euro* apmērā, tajā skaitā:

* dažādu līmeņu NĪN atvieglojumi fiziskām personām - 17,6 tūkstoši *euro*;
* dažādu līmeņu NĪN atvieglojumi saimnieciskās darbības veicējiem - 55,8 tūkstoši *euro*;
* dažādu līmeņu NĪN atvieglojumi saimnieciskās darbības veicējiem saistībā ar Covid-19 - 25 tūkstoši *euro*.

Azartspēļu nodokļa ieņēmumi 2022. gadā bija 28,3 tūkstoši *euro*. Azartspēļu nodokli maksā kapitālsabiedrības, kas likumā “Par izložu un azartspēļu nodevu un nodokli” noteiktajā kārtībā saņēmušas speciālu atļauju azartspēļu organizēšanai un uzturēšanai. 2022. gadā ieņēmumi no azartspēļu nodokļa 95% apmērā tika ieskaitīti valsts pamatbudžetā, bet 5% apmērā tika ieskaitīti tās pašvaldības budžetā, kuras teritorijā tiek organizētas azartspēles. Salīdzinājumā ar 2021.gadu, šī nodokļa ieņēmumi palielinājušies par 23 tūkstošiem *euro*, jo pēc Covid-19 pandēmijas beigām azartspēļu zāles atsāka darboties pilnā darba režīmā. Valmierā uz pārskata perioda beigām darbojās 5 spēļu zāles.

**Nenodokļu ieņēmumi**

Nenodokļu ieņēmumusveido valsts un pašvaldību nodevas, naudas sodi un sankcijas, ieņēmumi no pašvaldības īpašuma pārdošanas, kā arī procentu ieņēmumi no depozītiem un kontu atlikumiem. Šajā budžeta sadaļā 2022. gadā iekasēti 2,67 miljoni *euro*, kas ir par 578 tūkstošiem *euro* jeb 18 procentiem mazāk nekā plānots.

Valsts un pašvaldību nodevas iekasētas 84 tūkstošu *euro* apmērā, un naudas sodi iekasēti 28 tūkstošu *euro* apmērā.

Pašvaldība no nekustamo īpašumu un kustamo mantu pārdošanas pārskata periodā saņēmusi 2,36 miljonus *euro*, tai skaitā no ēku un būvju pārdošanas - 491 tūkstoti *euro,* zemes un meža pārdošanas - 854 tūkstošus *euro*, kustamā īpašuma realizācijas - 975 tūkstošus *euro* un no valsts un pašvaldības īpašuma iznomāšanas - 47 tūkstošus *euro.*

**Par maksas pakalpojumiem iekasētajos un citos pašu ieņēmumos** 2022. gadā saņemti 5,31 miljons *euro*, kas ir par 869 tūkstošiem *euro* vairāk nekā plānots.

 Galvenie ieņēmumu avoti ir par personu uzturēšanos pansionātā „Valmiera” un sociālās aprūpes centrā “Lode” – 1,02 miljoni *euro,* ieņēmumi par telpu un zemes nomu – 1,66 miljoni *euro*. Ieņēmumi no vecāku maksām par bērnu uzturēšanos pirmsskolas izglītības iestādēs - 464 tūkstoši *euro* un ieņēmumi par pārējiem izglītības pakalpojumiem - 244 tūkstoši *euro*.

**Ārvalstu finanšu palīdzības** ieņēmumi 2022. gadā saņemti 250,6 tūkstošu *euro* apmērā, tajā skaitā lielākie:

* Eiropas Reģionālās attīstības fonda projektam “Dienas pieļaujamās maksimālās slodzes, lai mazinātu barības vielu daudzumu Rīgas jūras līcī’ - 23,4 tūkstoši *euro*;
* Eiropas Komisijas atbalstītā Eiropas Kultūras projekta „Eiropas izaicinājums- 2022” un Erasmus + projektu īstenošanai Valmieras novada bibliotēkās - 33,3 tūkstoši *euro*;
* Erasmus + projekta “Eiropas mākslas laboratorija nākotnei” Mazsalacas vidusskolā - 16,5 tūkstoši *euro*;
* Erasmus+ projekta “vardarbība ārpus skolas sienām” Naukšēnu vidusskolā - 11,9 tūkstoši *euro;*
* Erasmus+ projekta “Izveido savu nākotni pats” Valmieras Valsts ģimnāzijā - 29,4 tūkstoši *euro;*
* Erasmus + projekta “Mākslas terapija skolēniem ar autismu” Valmieras Gaujas krasta vidusskolā - 10,7 tūkstoši *euro*;
* Erasmus+ projektam “Vardarbība ārpus skolas sienām” Naukšēnu vidusskolā - 11,8 tūkstoši euro;
* Erasmus+ projektam “Mācies kopā ar ģimeni” Valmieras Jaunatnes centrā “Vinda” - 9,5 tūkstoši euro;
* Erasmus + projekta “Be PART – Jaunatnes iespēju izkopšana…” Valmieras Pārgaujas sākumskolā - 16,7 tūkstoši *euro* apmērā.

**Transfertu ieņēmumus** veido maksājumi, kas saņemti no valsts, citas pašvaldības, no valsts budžeta daļēji finansētām atsavinātām publiskām personām un no budžeta nefinansētām iestādēm, bet nav maksājumi par sniegtajiem pakalpojumiem.

2022. gadā transfertu ieņēmumi saņemti 44,2 miljonu *euro* apmērā, kas ir par 1,54 miljoniem *euro* jeb 3,37 procentiem mazāk nekā plānots.

Lielākie finansējumi 16,05 miljonu *euro* apmērā saņemti no Izglītības un zinātnes ministrijas vispārējo izglītības iestāžu un Valmieras novada sporta skolu pedagogu atalgojumam un valsts sociālās apdrošināšanas iemaksām, un speciālo izglītības iestāžu uzturēšanai. Dotācija 359,1 tūkstošu *euro* apmērā saņemta brīvpusdienu nodrošināšanai 1.- 4. klašu skolēniem. Mācību līdzekļu iegādei saņemti 233,1 tūkstoši *euro*. 72 tūkstošus *euro* Izglītības un zinātnes ministrija piešķīrusi augstas klases sportistu sagatavošanas centra uzturēšanai 2022. gadā.

Kultūras ministrija un Latvijas Nacionālais kultūras centrs Pašvaldībai pārskata periodā ieskaitījis 1,44 miljonus *euro* finansējumu Valmieras Mākslas vidusskolas un novada Mūzikas skolu pedagogu atalgojumam un Pašvaldības māksliniecisko kolektīvu vadītāju atalgojumam. Šo mērķdotāciju saņem Pašvaldības 57 tautas mākslas kolektīvu vadītāji, kuru kolektīvi sagatavo Vispārējiem latviešu dziesmu un deju svētkiem noteikto repertuāru (kori, tautas deju kolektīvi un pūtēju orķestri) vai saskaņā ar Dziesmu un deju svētku likumu ir noteikti par svētku dalībniekiem (folkloras kopas, etnogrāfiskie ansambļi, koklētāju ansambļi, lietišķās mākslas studijas un citi). 61,2 tūkstoši *euro* saņemti no Kultūras ministrijas projekta “Latvijas skolas soma” realizācijai izglītības iestādēs.

No Labklājības ministrijas Pašvaldība pārskata periodā saņēmusi Valsts budžeta dotāciju 772,6 tūkstoši *euro* apmērā asistenta pakalpojumu nodrošināšanai un sociālai rehabilitācijai vardarbībā cietušām un vardarbību veikušām personām.

Satiksmes ministrija Pašvaldībai ieskaitījusi dotāciju 121,8 tūkstošus *euro* apmērā zaudējumu, kas saistīti ar I un II grupas invalīdu, bērnu invalīdu un personu, kas pavada I grupas invalīdu vai bērnu invalīdu, kompensēšanai SIA „VTU Valmiera” un pasažieru pārvadātāja zaudējumu kompensēšanai par maršrutiem, kuru daļa vairāk kā 30 procentu apmērā iziet ārpus pilsētas administratīvās teritorijas un 1,49 miljonus *euro* mērķdotāciju pašvaldības autoceļu uzturēšanai un remontiem.

Valsts reģionālās attīstības aģentūras dotācija investīciju projektu īstenošanai Pašvaldībai 2022. gadā piešķīra līdzfinansējumu 1,54 miljonus *euro* apmērā, tai skaitā Valmieras sākumskolas “Ventilāciju sistēmu uzlabošana” 216,6 tūkstošus *euro* un “Valmieras Gaujas krasta vidusskolas Sporta zāles būvniecībai” 1,32 miljonus *euro*.

 Nodarbinātības valsts aģentūra Pārskata periodā Pašvaldībai pārskaitījusi 82,8 tūkstošus *euro* aktīvās nodarbinātības pasākumam “Algotie pagaidu sabiedriskie darbi” un skolēnu nodarbinātībai vasarā.

Ieņēmumos par valsts un ES struktūrfondu finansēto daļu projektu īstenošanai pašvaldība saņēmusi 6,9 milj. *euro*.

Ieņēmumi no citām pašvaldībām saņemti 934,7 tūkstoši *euro* apmērā, tajā skaitā par izglītības iestāžu sniegtajiem pakalpojumiem citu pašvaldību bērniem 587,7 tūkstoši *euro* un SAM 5.5.1. projekta “Kultūra, vēsture, arhitektūra Gauja un laika lokos’ no sadarbības partnera 271,2 tūkstoši *euro*.

* 1. **Budžeta izdevumi**

Pašvaldības pamatbudžeta izdevumi 2022. gadā, neskaitot aizņēmumu atmaksu un līdzdalību radniecīgo uzņēmumu kapitālā, kopā bija 100 711 757 *euro* jeb 85,3 % no plānotā apjoma. No šiem līdzekļiem tiek finansēta visu Pašvaldības iestāžu uzturēšana, kā arī plānoto pasākumu un projektu īstenošana.

Būtiskāko izdevumu daļu veido kārtējie uzturēšanas izdevumi, kas sastāda 65,9 % no visiem izdevumiem jeb 66,4 miljonus *euro*. Šie izdevumi ietver izmaksas atalgojumam, darba devēja valsts sociālās apdrošināšanas obligātajām iemaksām, darba devēja sociāla rakstura pabalstiem un kompensācijām, pakalpojumu apmaksai, komandējumu un dienesta braucienu, krājumu, materiālu, energoresursu, biroja preču un inventāra, kā arī grāmatu iegādes izmaksu segšanai un nodokļu maksājumiem. Pamatbudžeta izdevumu sadalījums pēc ekonomiskās klasifikācijas tabulā Nr.1.2.1.

|  |  |
| --- | --- |
| Rādītājs | 2022. gada 12 mēneši |
| plāns, EUR | izpilde, EUR | izdevumu struktūra, % | plāna izpilde,EUR | plāna izpilde, % |
| Kārtējie izdevumi | 77 249 752 | 66 438 875 | 65.97 | -10 810 877 | 86 |
| Subsīdijas un dotācijas | 4 038 797 | 3 768 752 | 3.74 | -270 045 | 93.3 |
| Procentu izdevumi | 153 086 | 153 086 | 0.15 | 0 | 100 |
| Pamatkapitāla veidošana | 30 264 027 | 25 184 255 | 25.01 | -5 079 772 | 83.2 |
| Sociālie pabalsti | 5 241 097 | 4 340 337 | 4.31 | -900 760 | 82.8 |
| Uzturēšanas izdevumu transferti | 1 102 090 | 826 452 | 0.82 | -275 638 | 75 |
| **KOPĀ:** | **118 048 849** | **100 711 757** | **100** | **-17 337 092** | **85.3** |

*Tabula Nr. 1.2.1.* Pamatbudžeta izdevumu klasifikācijas plāns un izpilde 2022. gadam

Ilgtermiņa investīcijām, t.i. ēku un būvju pārbūvei, kā arī pamatlīdzekļu iegādei no sākotnēji paredzētajiem 30,3 miljoniem *euro* (25% no kopējiem plānotajiem izdevumiem) apgūti 25,2 miljoni *euro*.

Visi Pašvaldības izdevumi pēc savas ekonomiskās būtības iedalīti deviņās (no valsts budžeta uzskaitē apstiprinātajām desmit) funkcionālajās kategorijās.

Lielākais izdevumu īpatsvars ir izglītībai, tas sastāda 50,5 miljonus *euro* jeb 50,2 procentus no kopējiem izdevumiem. 21,7 miljoni *euro* kopumā jeb 21,6 procenti izlietoti ekonomiskajai darbībai, vides aizsardzībai un pašvaldību teritoriju un mājokļu apsaimniekošanai. 10,8  miljoni *euro* jeb 10,7 procenti izlietoti atpūtai (tajā skaitā sports), kultūrai un reliģijai. Sociālās aizsardzības izdevumi 2022. gadā bija 11,2 miljoni *euro* jeb 11,1 procents no pašvaldības izdevumiem.

**Pašvaldības izdevumu pēc ekonomiskajās klasifikācijas 2022.gadā (%)**

*Attēls Nr. 1.2.1.* Pamatbudžeta izdevumu klasifikācijas izpilde 2022. gadam (%)

Tabula Nr. 1.2.2. attēloti pamatbudžeta izdevumi sadalījumā pa valdības funkcijām.

|  |  |  |
| --- | --- | --- |
| Klasifikā-cijas kods | Rādītājs | 2022. gada 12 mēneši |
| plāns, EUR | izpilde, EUR | izdevumu struktūra % | plāna izpilde, EUR | plāna izpilde % |
| 01.000 | Vispārējie valdības dienesti | 5 574 983 | 5 060 364 | 5% | -514 619 | 91% |
| 03.000 | Sabiedriskā kārtība un drošība | 1 099 765 | 963 682 | 1% | -136 083 | 88% |
| 04.000 | Ekonomiskā darbība | 9 070 106 | 7 649 081 | 8% | -1 421 025 | 84% |
| 05.000 | Vides aizsardzība | 1 819 824 | 1 468 038 | 1% | -351 786 | 81% |
| 06.000 | Teritoriju un mājokļu apsaimniekošana | 16 358 452 | 12 597 680 | 13% | -3 760 772 | 77% |
| 07.000 | Veselība | 534 052 | 383 270 | 0% | -150 782 | 72% |
| 08.000 | Atpūta, kultūra un reliģija | 11 738 575 | 10 831 382 | 11% | -907 193 | 92% |
| 09.000 | Izglītība | 58 845 305 | 50 512 339 | 50% | -8 332 966 | 86% |
| 10.000 | Sociālā aizsardzība | 13 007 787 | 11 245 921 | 11% | -1 761 866 | 86% |
| **Kopā pa valdības funkcijām** | **118 048 849** | **100 711 757** | **100%** | **-17 337 092** | **85%** |

**Pašvaldības izdevumu pa valdības funkcijām 2022.gadā (%)**

*Attēls Nr. 1.2.2. Pamatbudžeta izdevumi pa valdības funkcijām 2022. gadā* (%)

* 1. **Finansēšana**

Lai nodrošinātu nepieciešamos finanšu resursus Pašvaldības investīciju projektu līdzfinansēšanai, pārskata gadā iespēju robežās tika turpināts īstenot ilgtermiņa aizņēmumu stratēģiju. 2022. gadā saņemti Valsts kases aizņēmumi 9,3 miljonu *euro* apmērā un veikta aizņēmumu atmaksa 4,79 miljonu *euro* apmērā, kas atbilst noslēgtajiem līgumiem un atmaksas grafikiem.

Pašvaldības ilgtermiņa aizņēmumu (ieskaitot procentu maksājumus par aizņēmumiem) saistību apjoms uz atskaites perioda beigām sastāda 5,97 % no pamatbudžeta ieņēmumiem (bez mērķdotācijām un iemaksām pašvaldību finanšu izlīdzināšanas fondā).

1. **Ziedojumi un dāvinājumi**

Ziedojuma un dāvinājuma budžeta līdzekļi ietver līdzekļus, ko Pašvaldība vai tās iestādes ir saņēmušas ziedojumu vai dāvinājumu veidā ar norādītu mērķi vai bez tā.

Pārskata periodā ziedojumu un dāvinājumu līdzekļi saņemti 37,2 tūkstošu *euro* apmērā un izlietoti atbilstoši norādītajiem mērķiem 18,1 tūkstoša *euro* apmērā.

1. **Citi budžeta līdzekļi**

Atbilstoši Valsts kases pārskatu sagatavošanas prasībām un Latvijas Republikas Finanšu ministrijas norādījumiem no pamatbudžeta nodalīta citu budžeta līdzekļu uzskaite, tai skaitā kļūdaini iemaksātie naudas līdzekļi, drošības nauda, kā arī pansionāta „Valmiera” iemītniekiem izmaksājamās pensijas. 2022. gadā pansionāta „Valmiera” un sociālā aprūpes centra “Lode’ iemītniekiem izmaksājamās pensijas saņemtas un izmaksātas 120 tūkstošu *euro* apmērā. Citu budžetu līdzekļu atlikums uz 31.12.2022. sastāda 45.26 tūkstošus *euro.*

1. **Pārējā informācija**

Kopējais parāds Valmieras pilsētas pašvaldības budžetam (debitori un īstermiņa finanšu ieguldījumi) uz 2022. gada 31. decembri bija 2,77 miljoni *euro*, kas ir par 86 tūkstošiem *euro* vairāk nekā uz 2022. gada 1. janvāri.

Norēķini par NĪN ēkām, mājokļiem un zemi (kārtējā gada aprēķins un kavētie maksājumi, bez uzkrājuma šaubīgajiem debitoru parādiem) debitoru sastāvā uz pārskata perioda beigām iekļauti 420 tūkstoši *euro* apmērā (uz 2022. gada sākumu - 515,4 tūkstoši *euro*). Iedzīvotāji par saņemtajiem dzīvokļu un komunālajiem pakalpojumiem uz 2022. gada 31. decembri nav nomaksājuši 801,4 tūkstošus *euro*. Par izglītības iestāžu sniegtajiem maksas pakalpojumiem uz pārskata perioda beigām nav nomaksāti 144,8 tūkstoši *euro*. Pansionāta „Valmiera” un sociālās aprūpes centra “Lode” sniegtie maksas pakalpojumi uz 2022. gada 31. decembri nav apmaksāti 88,9 tūkstoši *euro* apmērā.

Īstermiņa kreditoru parādi (norēķini ar piegādātājiem, tajā skaitā radniecīgie un asociētie uzņēmumi un pārējās īstermiņa saistības) uz 2022. gada 31. decembrī bija 4,02 miljoni *euro* apmērā, kas ir par 128,6 tūkstošiem  *euro* mazāk nekā uz 2022. gada sākumu.

Ilgtermiņa kredītsaistības (kredītiestādes, piegādātāji un ilgtermiņa saistības par ES fondu un citu finanšu instrumentu projektiem) uz 2022. gada 31. decembri sastāda 63,8 miljoni *euro*, kas ir par 4,06 miljoniem *euro* vairāk nekā uz gada sākumu.

Domes priekšsēdētājs Jānis BAIKS

Gunita Jansone, 64207854

gunita.jansone@valmierasnovads.lv

1. Bez naudas līdzekļu atlikuma uz gada sākumu [↑](#footnote-ref-1)